
    Doktor Eduard Pelmiň ýadygärligine bagyşlanylýar


    Doktor Pelm mugallym, administrator, ruhy çopan, missioner we dost bolupdy. Ol öz durmuşyny Mesihe gulluk edip geçirdi. “Hudaý, dogrudanam, meniň Atammy?” diýen kitaby onuň aýaly Konni Pelm ýazdy. Bu türkmen — iňlis neşiri onuň ýadygärligine bagyşlanyldy.

  


  
    HUDAÝ, DOGRUDANAM, MENIŇ ATAMMY?

  


  
    Konni Pelm

  


  
    GÖK


    Hudaý biziň üçin öý taýýarlady. 1 Korintoslylar 2:9.


    “Gök” diýlip atlandyrylýan ýer bar. Gök — bu Hudaýyň öýi. Hudaý onuň siziň hem öýüňiz bolmagyny isleýär. Maňa ol barada gürrüň bermäge rugsat ediň.


    Gök — asuda ýerdir. Adamlar ol ýerde sögüşmeýärler we uruşmaýarlar. Olar biri — birlerine kemsidiji sözleri aýtmaýarlar. Hiç kim ogurlyk etmeýär. Hiç kim ýalan sözlemeýär.


    Gök şatlykdan we bagtdan doly. Onuň hemme ýerinde ýylgyryş we gülki bar. Ol ýerde hiç haçan garaňky bolmaýar. Hiç kim ejir çekmeýär. Hiç kim umydyny ýitirmeýär, gaýgylanmaýar, aç bolmaýar we hemmeleriň dostlary bar.


    Siz gökde hiç haçan aşaky ýaly sözleri eşitmeýärsiňiz:


    “Bu ýerde saňa orun ýok”.


    “Sen mynasyp däl”.


    “Men seni ýigrenýärin”.


    Munuň deregine siz şeýle sözleri eşidersiňiz:


    “Men seni söýýärin”.


    “Biz seniň maşgalaň”.


    “Biz seni nähili bolsaň, şol durşuňa hem kabul edýäris”.


    Gökde gijelerine hiç kim ýalňyzlykdan aglamaýar. Hiç kim şowsuzlyk ýa-da gorky sebäpli gaýgylanmaýar. Hudaý bizi gorkularyň hemmesinden azat edýär.

    Siz haçan hem bolsa bir wagt syrkawlapdyňyzmy? Gökde syrkawlyklara we agyrylara orun ýokdur. Ol ýerde hiç kim ölmeýär. Bu bagtly ýerde siz howpsuzlykda ebedi ýaşap bilersiňiz.


    Gök ýaşamak üçin gaty gowy edilip gurlandyr. Siz ol ýerde ýalňyz bolmarsyňyz. Ol ýerde bütin dünýäden bolan adamlar — dürli milletlerden, dürli reňkdäki we ähli dillerde gürleýän adamlar — ýaşaýarlar.


    Bu öýi bize Hudaý — özümiziň Gökdäki Atamyz, Isa — Onuň Ogly we bizi alyp barýan Mukaddes Ruh taýýarlady. Olaryň Üçüsini “Üçbirlik” diýip atlandyrýarlar. Üçbirlik — bu Üç Şahsyýetdäki — Ata, Ogul we Mukaddes Ruh — Hudaýdyr.


    Gök Hudaýyň çagalarynyň hemmesi üçin taýýarlanandyr. Siz Onuň çagalarymy?


    Eger siz “ýok” ýa-da “bilemok” diýip jogap berýän bolsaňyz, onda yzyny okaň. Bu kitapda nädip Hudaýyň ogly ýa-da gyzy bolmalydygy düşündirilýär. Bu ýerde dünýäden öteniňizden soň, göge barmak üçin nähili ýaşamalydygy düşündirilýär.

  


  
    GOWY WE ERBET PERIŞDELER


    Biziň duşmanymyz bar. Gelip çykyş 3; Ýahuda 6; Işaýa 14:12.


    Gökde diňe Hudaý ýaşamaýar. Gadym — gadym wagtlarda, şeýle bir gadymda welin, muny hatda göz öňüne-de getirmek mümkin däl, Hudaý Öz ýanynda bolar ýaly, perişdeleri ýaratdy. Perişdeler — Hudaýyň kömekçileri, olar Oňa tagzym edýärler we tabyn bolýarlar.


    Perişdeler adamlara meňzeş däldirler. Olar tensiz jandarlardyrlar. Ýöne, eger gerek bolsa, olar adamlar ýaly bolup bilýärler. Perişdeler Hudaý ýaly kuwwatly bolmasalar-da, örän güýçlüdirler.


    Perişdeler ýaradylanda, olarda günä ýokdy. Olaryň hemmesi ajaýypdylar. Olaryň iň ajaýybynyň ady Lýusefirdi. “Lýusefir” ady “daň ýyldyzy” — ýagtylydy göteriji — diýmegi aňladýardy.


    Lýusefir diňe bir kämil hem ajaýyp bolman, eýsem, akyldarlykdan hem doludy. Hudaý ony beýgeltdi. Ol ony başga köp perişdelere baş edip goýdy.


    Emma onda kem — kemden tekepbirlik günäsi döräp başlady.


    Lýusefir şeýle pikir edip başlady: “Men şeýle akylly. Belki, akyldarlykda Hudaýdan kem däldirin. Mende güýç bar, köp perişdeler maňa tabyn bolýarlar. Megerem, men Hudaýdan ejiz däldirin. Men ajaýyp. Men islän zatlarymyň hemmesini edip biläýjek ýaly”.

    Lýusefir şunuň ýaly pikir edip ýörşüne Hudaý bilen deň bolmagy we Onuň ýerini eýelemegi niýetine düwdi. Lýusefir kem — kemden bu barada beýleki perişdeler bilen gürrüň edip başlady. “Ýörüň, meniň bilen. Men Hudaýa meňzeş bolaryn. Eger meniň bilen gitseňiz ökünmersiňiz. Bu size bähbitli bolar”. Perişdeleriň, takmynan üçden biri Lýusefiriň yzyna düşdi. Olar Hudaýa garşy gozgalaň turuzdylar.


    Gökde uruş başlandy. Hudaýa gulak asýan we Oňa tabyn bolýan wepaly perişdeler Lýusefiriň yzyna düşen erbet perişdeler bilen söweşdiler. Lýusefir ýeňildi. Onuň bilen bilelikde onuň tarapynda duran perişdeleriň hemmesi gökden kowuldy.


    Lýusefiri we erbet perişdeleri jezalandyrmak üçin Hudaý “dowzah” diýlip atlandyrylýan ýörite ýeri ýaratdy. Dowzah — bu göge garşydaş bolan ýerdir. Bu aýylganç jezalaryň we ebedi ölümiň ýeridir.


    Lýusefiriň ady-da üýtgedildi. Indi ony “şeýtan” ýa-da “iblis” diýip atlandyrýarlar. Şol pursatdan başlap, şeýtan Hudaýyň duşmany boldy.


    Gowy perişdeler öňküleri ýaly, Hudaýa tabyn bolýarlar we Oňa tagzym edýärler.

  


  
    ÝARADYLYŞ


    Hudaýyň birinji maksady. Ol bizi Öz dostlary bolmagymyz üçin ýaratdy. Gelip çykyş 1–2.


    Hudaýyň doglan güni ýokdur. Ol mydama-da bardy. Ilkibaşda dünýä düýbünden ýokdy. Ýagtylygam ýokdy. Hudaý gögi we ýeri ýaratma kararyna geldi. Hudaý söz aýtdy welin, hemme zat boldy duruberdi.


    Hudaý: “Goý, ýagtylyk bolsun!” — diýdi welin, ýagtylyk boldy. Ol bir söz diýdi welin, gök, gury ýer we deňiz peýda boldy. Ýeriň agaçlar we otlar bilen örtülmegi üçin Hudaýa bir söz aýtmaklyk ýeterlik boldy. Hudaýyň sözi bilen gün, aý, ýyldyzlar peýda boldy, okeanlar we derýalar balyklardan doldy, asmanda açyk reňkli guşlar uçdy. Hudaý ýene bir söz aýtdy, şeýdibem, haýwanlar — ululary hem kiçileri — peýda boldy.


    Hudaý: “Indi Men iň gowy zady — ynsany — ýaratjak. Ol haýwanlaryň hemmesinden tapawutlanar. Ol Maňa meňzeş bolar. Ol söýmäge, pikirlenmäge we gürlemäge ukyply bolar. Ol özi saýlaw edip, onuň üçin jogap bermäge ukyply bolar. Adam babatda mende aýratyn usul bar. Men onuň Özümi söýmegini, Özüm bilen gürleşmegini we Meniň oglum bolmagyny isleýärin” — diýdi.

    Şeýdip, Hudaý bir gysym toprak aldy-da, ondan ynsan bedenini ýasady, soň Öz demi bilen ony direltdi. Şeýdip, ynsan diri ýaradylyş boldy. Indi onuň jany bardy. Jan — bu adamyň ebedi ýaşaýan bir bölegidir. Hudaý ynsana “Adam” diýip, at dakdy.


    Hudaý Adam üçin ýeke bolmagyň gowy däldigini gördi. Hudaý: “Men saňa kömekçi ýaratjak” — diýdi. Adam uklap ýatyrka, Hudaý onuň gapdalyndan bir gapyrgasyny aldy-da, ajaýyp aýal ýaratdy. Adam oňa “How” diýip, at dakdy.


    Adamda ýaşar ýaly ýeriniň bolmagy üçin Hudaý ajaýyp bag — Erem bagyny — ýaratdy. Ol ýerde köp agaçlar, güller we başga ösümlikler bardy.


    Adam bilen How — Hudaýyň ogly bilen gyzy — örän bagtlydylar. Hudaýyň özleri üçin ýaradan ajaýyp ýerinde olaryň ikisem hiç zada zar däldiler. Olaryň her gününiň iň ajaýyp wagty, Hudaý gelip, özleri bilen gürleşen wagtydy.


    Hudaý olara diňe bir şert goýdy. Adam bilen How şol şerti ýerine ýetirip, özleriniň Hudaýa bolan söýgüsini görkezmelidiler. Hudaý Öz ýaradan zatlarynyň hemmesine seredip: “Bu gowy!” — diýdi.


    Ýöne soň… bir zatlar boldy.

  


  
    GÜNÄ


    Şeýtan Hudaýyň planyna päsgel bermäge çalyşýar. Hudaý aýratyn plan düzýär. Gelip çykyş 3.


    Adam bilen How ajaýyp bagdan bolan öýlerinde lezzetli ýaşadylar, gülleriň atyr yslaryndan dem aldylar, haýwanlar bilen oýnadylar. Olar geýim geýmeýärdiler, sebäbi utanjy bilmeýärdiler. Olar her gün Hudaý bilen gürleşýärdiler.


    Hudaý: “Siz bary — ýogy bir şerti ýerine ýetirmeli. Size bagyň merkezinde duran agajyň miwesinden iýmek bolmaýar. Ol ýagşylyk we ýamanlyk hakda düşünje berýän agaçdyr. Eger siz onuň miwesinden datsaňyz, hemme zat üýtgär-de, bir gün ölýärsiňiz. Eger siz Meni gowy görýän bolsaňyz, onda Maňa gulak asarsyňyz” — diýdi.


    Ýöne şeýtan Hudaýyň gowy görýän zatlarynyň hemmesini ýok etmek isleýär: ol Hudaýyň duşmany. Günleriň birinde şeýtan ýylanyň keşbine girip, How ýeke wagtynda, oňa golaýlaşdy-da, şeýle diýdi:


    
      	—Hudaýyň size bu ýerde ösüp duran ösümliklerden iýmegi gadagan edeni dogrumy?


      	—Ýok, Hudaý beýle diýmedi. Biz bir agajyň miwesinden başga zatlaryň hemmesini iýip bilýäris. Eger biz şol agajyň miwesinden iýsek, onda günleriň birinde ölýäris.


      	—Ýalan, siz ölmeýärsiňiz. Siz Hudaýa meňzeş bolýarsyňyz. Seret, nähili miwe! Ony dadyp gör — diýip, şeýtan jogap berdi.

    Miwe, dogrudanam, owadandy. Näme üçin dadyp görmeli dälmişin? Azajyk datsa nädýär? How şonuň ýaly hem etdi we Adama-da datmaga berdi. Adam hem datdy. Olar nähili eýmenç saýlaw etdiler!


    Adam bilen How şobada özleriniň günä edendiklerine düşündiler. Olar birden özleriniň ýalaňaç ekendiklerinden utandylar we özleriniň ýanlaryna gelmeli bolan Hudaý bilen gürleşmekden gorkdular.


    Adam bilen Howuň tabyn bolmazlygy dünýä gaty köp erbetlik — agyry, kesel, ýigrenç we duşmançylyk — getirdi. Şol pursatdan başlap, çagalaryň hemmesi günä etme islegi bilen doguldylar. Hudaý örän gynandy. Ol Adam bilen Howy gowy görýärdi, ýöne olary jezalandyrmalydy. Hudaý haýwanlaryň janyny alyp, olaryň derisinden olara geýim etdi. Bu bolsa, Hudaýyň olaryň aladasyny etjekdigini we olary gorajakdygyny aňladýardy.


    Özleriniň janyny we ganyny adamlar üçin beren haýwanlar Isanyň, Hudaýyň Oglunyň, gaty köp ýyllardan soň, adamlar üçin etjek zadynyň nyşany boldy. Isa Öz janyny we ganyny biziň günälerimizi satyn almak üçin berdi. Biz Isanyň bu zatlary özümiz üçin edendigine ynanmalydyrys. Biz toba edip, günäden ýüz öwürmelidiris . Şeýle etmek bilen biz gökde ebedi ýaşap bileris.


    Adam bilen How özleriniň ajaýyp öýüni terk etmeli boldular. Adam bilen How yzlaryna dolanyp gelmez ýaly, Hudaý girelgäni goramak üçin bagyň derwezesiniň öňünde öwşün atyp duran gylyçly perişdeleri goýdy.


    Şeýtan Hudaýyň birinji planynyň amala aşmagyna päsgel berdi. Ýöne Hudaý günleriň birinde şeýtany ýok etmek üçin ýere Öz Ogluny goýberjekdigine wada berdi. Şonuň üçin Hudaý täze plany ýerine ýetirmäge — Özüni söýjek we Özüne tabyn boljak adamlary gözlemäge — başlady. Bu plan size-de degişlidir!

  


  
    ÄPET GAÝYK


    Hudaý Özüne tabyn bolýanlaryň hemmesiniň howpsuzlygynyň aladasyny edýär. Gelip çykyş 6–9.


    Wagt geçdi, adamlar dünýäde gitdigiçe köpeldi, ýöne olaryň hemmesi Hudaýy ýatdan çykardylar. Adamlar erbet, özüni bilýän we zalym boldular.


    Saklanyň! Bir adam bardy, onuň ady Nuhdy. Nuh bilen Nuhyň maşgalasy Hudaýy söýýän we Oňa tabyn bolan ýeke — täk adamlardylar.


    Bir gezek Nuh özüniň üç ogluna:


    
      	—Maňa siziň kömegiňiz gerek. Hudaý maňa äpet gaýyk ýasamagy buýruk berdi. Ol haýwanlaryň hersinden bir jübüt ýerleşer ýaly göwrümde uly bolmaly — diýdi.


      	—Bu, dogrudanam, äpet gaýyk! Ýöne ony gurmak bize nämä gerek? — diýip, ogullary Nuhdan soradylar.


      	—Hudaý Özüniň ýere suw basmasyny goýberjekdigini we dünýäni we günä edendikleri üçin adamlary ýok etjekdigini maňa aýtdy. Men Onuň sözüne ynanýaryn. Siz maňa kömek etjeksiňizmi?


      	—Hawa, kaka, kömek ederis.

    


    Nuh ogullary bilen işe başladylar. Adamlar olary synlamak üçin gelýärdiler!


    Oňa: “Nuh, sen akylyňdan azaşdyňmy? Entek hiç haçanam, ýerde suw basmasy bolmandy. Munuň ýaly äpet gaýyk suwuň ýüzünde nädip saklansyn?” — diýdiler.

    Äpet gaýygy ýasaýan Nuh ýyllar boýy adamlara toba etmegi maslahat berýärdi. Ol jezanyň ýakynlaşandygyny aýdýardy. Ähli zat ýok ediler. Emma hiç kim oňa ynanmaýardy.


    Ahyr soňy hemme zat taýyndy. Ähli haýwanlary äpet gaýyga saldylar. Nuh maşgalasy bilen içine girdiler we Hudaý gapyny ýapdy. Onsoň ýagyş ýagyp başlady. Asmandan dyngysyz suw akýardy. Indi adamlar Nuhuň diýen zatlaryna ynanyp, olary äpet gaýyga mündürmegi haýyş edip başladylar, emma eýýäm juda giçdi.


    Ýagyş kyrk gün we gije ýagdy. Nuh maşgalasyna diýdi:


    “Gaýygyň daşynda — ölüm we howplulyk. Adamlara olaryň günäleri we imansyzlygy üçin jeza berildi. Biz bu gaýykda howpsuz ýagdaýdadyrys. Hudaýyň sözüne ynandyk, şonuň üçin Ol bizi jezalandyrmaz.”


    Köp aý geçensoň, äpet gaýyk dagyň depesine direndi. Nuh maşgalasy bilen daşary, täze, suwlar bilen ýuwlan dünýä, çykdylar. Olar Hudaýa minnetdarlyk bildirdiler.


    “Kaka, seret, asmandaky bu owadan zat näme? Şeýle ýagty!”


    Bu älemgoşardy.


    Hudaý wada berdi: “Indi Men dünýäni ýok etjek bolup hiç haçan suw basmasyny ugratmaryn. Siz älemgoşary göreniňizde, Meniň wadamy ýatlaň.”


    Şu gün Hudaý bize diýýär: “Eger-de siz Meniň diýýän zatlaryma ynansaňyz, Meni söýseňiz we Maňa gulak assaňyz, siz howpsuzlykda bolarsyňyz. Men sizi gorap saklaryn we öýe, göge, getirerin.”

  


  
    HUDAÝYŇ MAKSADY


    Gapydaky gan — Hudaýyň iň gowy maksadynyň nyşanydyr. Çykyş 11–12.


    Köp, köp ýyllar geçdi. Köp gudratly wakalar bolup geçdi.


    Hudaý Öz halkynyň atasy etmek üçin Ybraýymy çagyrdy. Hudaý Ybraýyma Öz planyny düşündirdi. Hudaý: “Men halkyma Özümi söýmegi we Maňa gulluk etmegi öwrederin. Günleriň birinde bu halkyň içinde Meniň Oglum, Isa doglar. Ol bu dünýädäkileriň hemmesi ebedi ýaşaýşy alyp biler ýaly eder. Adamlaryň hemmesi günäli. Günäniň jezasy ölümdir. Gan dökülýänçä, günäni bagyşlap bolmaz. Mallaryň gany ýeterlik däldir. Her kim öz günäsi üçin jezalandyrylmalydyr. Ýöne Isa günäkärleriň hemmesiniň ýerini eýeläp, olar üçin öler. Öz günälerine toba edýän we Isanyň öz deregine ölendigine ynanýan her bir günäkär ebedi ölümden halas bolup, ebedi ýaşaýşy alar” — diýdi.


    Hudaýyň öňünden aýdyşy ýaly, Onuň gudratly maksady ýuwaş — ýuwaşdan amala aşyp başlady. Hudaý Ybraýyma Yshak atly ogly berdi. Yshagyň Ýakup atly ogly doguldy. Ýakupdan Ýusup atly ogul doguldy. Ýusup Müsüre gulçulyga satylýar. Şeýle-de bolsa, Hudaý Ýusup bilendi, şol sebäpdenem, Ýusup Müsürde hökümdar boldy.

    Hudaýyň halky gitdigiçe san taýdan artdy. Ýusup öldi, adamlar bolsa günsaýyn köpelýärdiler. Müsürliler Hudaýyň adamlaryndan gorkup, olary özleriniň gullary etdiler.


    Hudaý Musa atly bir adama: “Musa, sen Meniň halkymy Müsür ýurdundan alyp çykyp, halky Meniň olara wada beren ýurduma alyp gitmelisiň” — diýen sözler bilen ýüzlendi.


    Müsür şasy — fyrown — ýewreýleri goýbermekden boýun towlady. Hudaý Müsürde dokuz sany eýmenç betbagtçylyk bolar ýaly etdi, emma fyrown barybir: “Ýok!” diýdi durdy.


    Şonda Musa fyrowna: “Şu gije Hudaý bu ýurda aýlanýar. Her bir maşgaladaky ilkinji doglan çaga öler” — diýdi.


    Musa Hudaýyň halkyna boljak zat hakda gürrüň berdi. Ol olara: “Kemçiliksiz bir guzyny alyň-da, onuň damagyny çalyň. Onuň ganyny gapyňyzyň söýelerine we ýokarsyna çalyň. Hudaý gany görende, deňiňizden geçip gider, şonda siziň ilkinji doglan çagalaryňyza hiç zat bolmaz” — diýdi. Hudaýyň halky gulak asdy, şol sebäpden hem, olara hiç zat bolmady. Ýöne müsürlileriň öýlerindäki ilkinji doglan çagalar öldi.


    Bu waka “Pesah” adyny aldy. Pesahdan soň, fyrown Musa: “Gidiň, dolanyp geläýmäň” — diýdi. Musa bilen Hudaýyň halky özleriniň täze ýurdy tapara uzak syýahata başlady. Ýöne bu syýahat ýeňil bolmady!


    Isa bu dünýä gelende, Pesahyň manysy aýdyň boldy. Isa — Hudaýyň kämil Guzusy — biziň üçin Özüniň ganyny dökdi. Ondan günäleriňizi Öz gany bilen ýuwmagyny soraň. Şonda Hudaý size rehim eder. Şeýdip, siz jezadan — ebedi ölümden — halas bolarsyňyz.

  


  
    ON SANY GOWY TABŞYRYK


    Gökdäki ýaşaýşa “gabat gelmegiňiz” üçin “daşky” we “içki” taýdan nähili bolmalydygyňyzy Hudaý size görkezýär. Çykyş 20.


    Musa bilen Hudaýyň halky özleriniň täze ýurtlaryna tarap ýöräp baryşlaryna, Gyzyl deňze baryp ýetdiler. Olar Müsür patyşasynyň pikirini üýtgedip, Hudaýyň halkyny Müsüre gaýtaryp alyp gaýtmagy üçin öz goşunyny ibereninden bihabardylar.


    Adamlary başagaýlyk gurşap aldy: “Serediň! Biziň yzymyzdan esgerler kowup gelýärler! Serediň! Biziň öňümizde Gyzyl deňiz bar! Näme etmeli?”


    Hudaý: “Men sizi halas ederin” — diýip, Gyzyl deňziň içinden geçelge açdy. Onuň halky deňziň içinden edil gury ýerden geçýän ýaly ýöräp geçdi. Müsür goşuny olaryň yzlaryna düşende, Hudaý deňziň suwuny birikmäge mejbur etdi welin, esgerleriň hemmesi gark boldular.


    Hudaý Öz halky bilen mydama bile ýöredi. Adamlar suwsanlarynda, Ol olara suw berdi, ajyganlarynda, iýer ýaly iýmit berdi.


    Üç aý geçdi. Hudaýyň halky Sinaý dagyna baryp ýetdi. Hudaý Musa: “Meniň halkyma tabyn bolup ýaşamaklary üçin kanun bermegiň wagty geldi. Bu kanunlar olara Meni söýmäge we biri — birleri bilen parahatçylykda ýaşamaga kömek eder. Eger halkym Meniň sesime gulak asyp, kanunlarymy ýerine ýetirse, Men ony alyp giderin we aladasyny ederin” — diýdi.

    Musa dagyň ýokarsyna gitdi. Adamlar gök gürrüldisini eşitdiler we ýyldyrym gördüler. Hudaý Musa ýüzüne kanun ýazylan iki sany ýasy daş berdi. Olary Hudaýyň Özi ýazypdy.


    
      	1. Diňe Maňa tagzym ediň. Menden başga hiç kime we hiç zada tagzym etmäň.


      	2. But edinmäň we heýkellere tagzym etmäň.


      	3. Meniň adym mukaddesdir. Meniň adymy hormat bilen tutuň.


      	4. Alty gün işläň, ýedinji güni Maňa bagyş ediň.


      	5. Ene — ataňyzy hormatlaň.


      	6. Adam öldürmäň.


      	7. Nika aýak basanyňyzda beren wadalaryňyzy bozmaň.


      	8. Ogurlyk etmäň.


      	9. Ýalan sözlemäň.


      	10. Başga adama degişli bolan hiç zada göz gyzdyrma.

    


    Musa Hudaýyň daşyň ýüzüne ýazylan sözlerini göterip, dagdan düşdi. Ol halkyň gorkanyny gördi. Ol: “Gorkmaň, Hudaý bu kanunlary sizi söýýändigi üçin berdi. Ol Öz göwnünden nädip turmalydygyny we bu durmuşda hem gökde nädip bagtly bolmalydygyny siziň bilmegiňizi isleýär” — diýip düşündirdi.


    Adamlaram: “Biz Hudaýyň isleýşi ýaly ederis” — diýdiler.


    Siz nähili pikir edýärsiňiz, olar wadalarynda durdularmy?

  


  
    ZÄHERLI ÝYLANLAR


    Siz Isanyň diridigine we Onuň özüňiz üçin ölendigine ynanmalysyňyz. Çykyş 21:4–9.


    Hudaýyň halky çölüň içi bilen Hudaýyň özlerine wada beren tarap syýahat edip barýardy. Yssydy, adamlar ýadady, şonuň üçin olar özleriniň kynçylyk çekýändiklerinden zeýrenip, nägile boldular. Iýmit olara ýaramaýardy. Olar Hudaýa we Musa gaharlandylar-da: “Nähili kyn ýöriş! Yzymyza Müsüre barsak, has gowy bolardy” — diýdiler.


    Hudaý muňa gaharlanyp, olaryň düşelgelerine zäherli ýylanlary iberdi. Ýylanlar hemme ýerlerde süýrenişip ýörediler. Olar köpleri çakdylar. Adamlar özleriniň günä edendiklerini bilip öldüler. Sag — aman galanlar kömek sorap, Musanyň ýanyna bardylar. “Musa, haýyş edýäris, bize kömek et! Hudaýdan bu eýmenç ýylanlary aýyrmagyny haýyş et!”


    Musa doga etdi. Hudaý ýylanlary aýyrmady-da, Musa: “Men size bu ýylanlaryň çakan ýerlerini bejerýän derman berjek. Misden ýylan ýasap, ony uzyn bir taýaga berkit. Ony hemmelere görner ýaly edip dikelt. Şol ýylana seredip, öz günäsinden Hudaýyň arassalap biljekdigine ynanan adam ölmez” — diýýär.


    Musanyň bu usulyň birneme adaty däldigi hakda pikir eden bolmagam mümkim, ýöne Hudaýa gulak asdy.

    Ýylan çakanlaryň käbirleri muňa ynanmadylar:


    “Bu bir akylsyzlyk!”


    “Bu juda ýönekeý”.


    “Bu boljak zat däl!”


    “Meniň özüm halas bolup bilýärin”.


    “Garaşaýyn-da, soňunyň näme boljagyny göreýin”.


    Bularyň hemmesem öldüler. Ýöne Hudaýyň beren bu dermanyna seredip, Onuň Sözüne ynananlaryň hemmesi diri galdylar. Bu ýylan — köp ýyllar geçenden soň gelen Isanyň nyşanydyr.


    Isa hemmeler görer ýaly edilip, ýokary galdyrylan haçda öldi. Biziň hemmämizem günä etdik. Biziň hemmämize Halasgär gerek. Isa — Halasgär. Biz Oňa ynanmalydyrys, sebäbi aklamalar bizi halas etmeýärler.

  


  
    ISA GELÝÄR


    Hudaý Öz Oglunyň gelip, Özüni gurban berjekdigini doly jikme — jiklik bilen öňünden aýtdy. Işaýa 7:14; Işaýa 53; Mika 5:2.


    Ahyrsoňy Müsürden çykyp, Hudaýyň wada beren ýurduna gelmek üçin edilen uzak syýahat tamamlandy. Hudaýyň halky öý gurdular we baglary oturtdylar. Olaryň çagalary doguldy. Olaryň serdarlary we kanuny bardy. Olar Hudaýa tagzym etmek üçin ybadathana gurdular. Olar öňküsi ýaly, günäleriň ötülmegi üçin mallaryň ganlaryny ulandylar.


    Hudaý ýüzlerçe ýyllaryň dowamynda olara bellenilen wagty gelende, dünýä Öz Ogly Isany iberjekdigini wada bermegini dowam etdirdi. Hudaý bu barada Özüniň saýlan serdarlaryna Isanyň geljekdigi, Onuň durmuşy we ölümi hakda jikme — jik gürrüň bermek bilen aýtdy.


    Şonuň ýaly saýlanylanlaryň biri-de, Işaýady. Ine, ol Isa hakda näme diýýär: “Ony ýigrenerler, Ol görgi görer. Ol biziň betbagtçylyklarymyzy we gaýgylarymyzy Öz üstüne alar. Ol biziň günälerimiz sebäpli ejir çeker. Biz parahatlykda ýaşar ýaly, Ol bize beriljek jezalary Öz üstüne alar.


    [image: 2212.jpg]


    Biziň hemmämiz goýunlar kimin azaşdyk. Her birimiz öz ýolumyz bilen gidýäris. Hudaý biziň günälerimiziň hemmesini Isanyň üstüne ýükledi. Ol edil gurbanlyk guzusy kimin öler. Ol biziň jezasyny çekmeli günälerimiz üçin jezalandyrylar”.


    Hudaý Isanyň Beýtullahamda durmuşa çykmadyk gyzdan doguljakdygyny aýtdy. Soň Isa otuz kümüş teňňe üçin dönüklik ederler. Ol haçda öler. Hudaý Isa ölende, Onuň bedenindäki ýekeje süňküniň hem döwülmejekdigini, emma soň welin, Onuň ölümden direljekdigini aýdýar.


    Isa, dogrudanam, gelýärmi? Hudaý Öz beren wadasynda durarmyka? Hemme zat edil Hudaýyň wada edişi ýaly bolarmyka?


    Köp adamlar nähili baýamalydygynyň, nädip süýji — süýji iýmelidiginiň, nädip şatlykly göwün açmalydygynyň ýa-da häkimýete ýetip, ýokary derejäni eýelemegiň pikirini edip, Onuň sözlerini ýatdan çykardylar.


    Ýöne mydama Hudaýyň sözlerini ýatda saklaýan, Hudaýyň sözüne ynanan kimdir biri galýardy. Olar garaşdylar we garaşdylar, ine-de, bir gün…

  


  
    ISA DOGULDY


    Hudaýyň gowy maksady amala aşyp başlady. Luka 2.


    Hudaý: “Wagt geldi. Hemişe ýanymda bolan Oglum indi ýerde ýaşap başlar” — diýdi.


    Hudaý Merýem atly bir gyzyň ýanyna bir perişde iberdi.


    
      	—Gorkma, Merýem. Saňa uly hormat garaşýar. Hudaý seni saýlady. Sen ene bolup, bir Ogul dograrsyň. Sen Onuň adyna Isa dakarsyň — diýip, perişde aýtdy.

    


    Merýem:


    
      	—Ýöne nädip beýle zat bolup bilsin? Men durmuşa çykmadyk ahyry — diýdi.

    


    Perişde jogap berip:


    
      	—Hudaýyň güýji seniň üstüňden iner. Hudaý seniň içiňde çaga ösüp başlar ýaly eder. Şol mukaddes Çaga — Hudaýyň Öz Ogludyr. Hudaýyň Adama we Howa we Öz kömekçilerine wada beren Ogludyr — diýdi.


      	—Goý, hemme zat seniň aýdyşyň ýaly bolsun — diýip, Merýem jogap berdi.

    


    Merýem Ýusup atly bir oglan bilen adaglydy. Ol oňa bolan zady gürrüň berýär. Ýusup biynjalyk bolýar. Emma Hudaý Ýusubyň düýşüne girip: “Ýusup, hemme zat Merýemiň gürrüň berşi ýalydyr. Gorkma-da, oňa öýlen” — diýýär.


    Bu ajaýyp zatdy. Merýemiň Çagasynyň Atasy Hudaýyň Özüdi. Ýusup Merýeme öýlendi we onuň aladasyny etdi.

    Bir gün olaryň ýaşaýan ýurdunyň patyşasy ýaşaýjylaryň hemmesine özleriniň doglan ýerlerine baryp, ilat ýazuwyna gatnaşmalydygyny buýruk berýär. Şonuň üçin Ýusup Beýtullahama gitmeli bolýar. Ol Merýemi-de, ýany bilen alyp gidýär. Bu wagtda Çaga tizara dogulmalydy. Syýahat dowamly bolupdy. Merýem ýadady. Beýtullahamda olar düşlär ýaly ýer tapmadylar.


    Gowy adamlaryň biri olara:


    “Mal ýatakda, mallarymyň ýatýan ýerinde, gije ýatyp bilersiňiz. Ol ýer ýyly. Siz ol ýerde ýeke bolarsyňyz” — diýip teklip etdi.


    Şol gije hem, Hudaýyň Ogly doguldy. Merýem Isany mallaryň iými salynýan nowada ýatyrdy.


    Şol ýerden uzak bolmadyk ýerde çopanlar goýunlaryny bakyp ýördüler. Birden ýiti ýagtylyk peýda bolýar welin, çopanlar perişde görýärler. Ol olara:


    “Mende siziň üçin şatlykly habar bar! Şu agşam Beýtullahamda Isa doguldy! Baryň-da, özüňiz görüň” — diýdi.


    Çopanlar ylgaşyp şähere gitdiler-de, Isany tapdylar. Olar bu Bäbegiň Hudaý tarapyndan wada berlendigini bilýärdiler. Olar gaty begendiler.


    Edil şu wagtda gökde asmanda üýtgeşik ýyldyz peýda boldy. Üç akyldar munuň nämäni aňladýandygyny bilýärdi. Halasgär doguldy! Olar Isany görmek üçin uzak — uzak ýollary söküp geldiler we Oňa altyn hem gymmat sowgatlary berdiler.


    Hudaý wadasynda durdy. Onuň maksady amala aşyp başlady!

  


  
    NIKODIMOS


    Isa siziň ýüregiňiziň we durmuşyňyzyň täzelenmegini isleýär. Ýahýa 3:1–21.


    Isa uzyn boýly hem güýçli bolup ulaldy. Ol kakasyna we ejesine kömek etdi hem-de olara gulak asdy. Isa otuz ýaşyna ýetende, adamlara Hudaýyň plany hakda gürrüň berip başlady. Birnäçeleri Onuň Hudaýyň Ogludygyna ynandylar, beýlekileri bolsa, Ony ýigrenip başladylar.


    Bir gije Isanyň ýanyna Nikodimos atly bir adam gürleşmek üçin geldi. Ol göge nädip barmalydygyny bilmek isleýärdi.


    
      	—Gaýtadan dogulmasaň, göge baryp bolmaýar — diýip, Isa aýtdy.


      	—Ýöne, Mugallym, nädip beýle bolup bilýär? Eýsem, gaýtadan ejäň göwresine girip, täzeden doglup bolýarmy? — diýip, Nikodimos sorady.


      	—Çaga doglan wagtynda, onuň bedeni ene — atasynyň bedenine meňzeş bolýar. Hudaýda ten ýok. Ol Ruhdur. Täzeden seniň teniň däl-de, ýüregiň dogulýar. Hudaý saňa täze ýürek berýär — diýip, Isa jogap berýär.


      	—Ýöne nädip? — diýip, Nikodimos soraýar.


      	—Sen şemalyň nädip öwüsýänini duýýarsyňmy? Görýärsiňmi, ol agaçlaryň ýapraklaryny nädip gymyldadýar? Sen onuň näme eýdänini görýärsiň-de, ýöne nähili edýänini bilmeýärsiň. Edil şunuň ýay, ýüregiň Hudaýyň güýji bilen täzeden doglanda, sen munuň şeýle bolýanyny bilýärsiň, ýöne nähili bolýanyny bilmeýärsiň.

      	—Heý-de, şeýle zat bolup bilermi? — diýip, Nikodumos soraýar.


      	—Tizara Meni ýigrenýän adamlar haçdaky ölüme alyp bararlar. Musanyň taýaga dakan ýylanyny ýokary galdyrany ýadyňdamy? Hudaýyň özlerini halas etjegine ynanan adamlar ölmän galdylar. Meniň öz deregine ölenime kim ynansa, şonuň ähli günäleri bagyşlanylar. Onuň ýüregi arassa hem täze bolar. Ol göge baryp biler.

    


    Nikodimos Isa ynandy.


    Hudaý bizi şeýle gowy görendigi sebäpli, Özüniň ýekeje Ogluny biziň üçin ölüme berdi. Eger siz muňa ynansaňyz, günäleriňiz bagyşlanar. Isa size täze ýürek we täze durmuş bermek isleýär. Siz Isanyň özüňiz üçin ölendigine ynanýarsyňyzmy? Siz Onuň sowgadyny — täze ýürek bilen täze ýaşaýşyny — kabul edýärsiňizmi?

  


  
    NÄHILI ÝAŞAMALY


    Isa täzeden doglanyňyzdan soň, siziň özüňizi gowy alyp barmagyňyzy isleýär. Matta 5–6.


    Siz täzeden doglanyňyzda, Hudaý siziň özüňizi Özüniň isleýşi ýaly alyp barmagyňyzy isleýär. Isa Hudaýyň göwnünden nädip turmalydygyny bize öwretdi.


    Bu ajaýyp gündi. Adamlar Isanyň gürrüň berip oturan depesine tarap howlukdylar. Olar ýerde oturyp, Ony ünsli diňlediler.


    Isa şeýle diýdi:


    “Hudaýy tüýs ýürekden söýmäge özüňize päsgel berýän zatlaryň hemmesinden el çekiň.


    Diýen ediji bolup, kiçijik çagalar kimin, ynanyň.


    Hudaýyň, özüňiziň Gökdäki Ataňyzyň size mätäç bolan zatlaryňyzyň hemmesini berjekdigine ynanyň. Biynjalyk bolmaň.


    Siz Musanyň beren on kanunyny bilýärsiňiz. Size bu kanunlary ýerine ýetirmek ýeterlik däldir.


    Ýamanlyga ýamanlyk bilen jogap bermäň.


    Duşmanlaryňyzy söýüň. Duşmanlaryňyza kömek ediň we olar üçin doga ediň. Siz olary Hudaýyň bagyşlaýşy ýaly bagyşlamalysyňyz. Ýüregiňizde ýigrenç saklamaň.

    Başgalary tankytlamaň. Birinji bolmaga dyrjaşmaň. Şatlygyňyzy başgalar bilen paýlaşyň.


    Başgalaryň özüňize nähili garamagyny isleýän bolsaňyz, sizem olara şeýle garaň”.


    Adamlar diňlediler we pikir etdiler: “Bu ýönekeý zat däl. Eýsem, adam özüni şunuň ýaly alyp baryp bilermi?”


    Isa olaryň näme hakda pikir edýändiklerini bilýärdi.


    Ol: “Hudaýdan şeýle adamlar bolmagyňyza kömek etmegini soraň. Hudaý sizi söýýär we öz güýjüňiz bilen şeýle ýaşamaga ukyply däldigiňizi bilýär. Ol size nähili ýaşamaly bolsa, şonuň ýaly hem ýaşamaga güýç berer. Ol size hökman kömek eder!” — diýdi.


    Hudaý bu günem bize kömek edýär!

  


  
    OGLANJYGYŇ IÝMITI


    Isa hemme zady-da edip bilýär, ýöne Ol siziň Özüne kömek etmegiňizi isleýär. Ýahýa 6:1–14.


    Gitdigiçe köp adam Isany diňlemek isleýärdi. Bir gezek bir oglanjyk ejesinden:


    
      	—Eje, men Isany diňlemäge gitsem bolýarmy? — diýip sorady.


      	—Hawa — diýip, ejesi oňa rugsat berdi. — Ýöne sen uzaga gitmeli bolýarsyň. Sen ajygarsyň. Iýmitiňi ýanyň bilen alyp git.

    


    Ejesi oňa bäş sany kiçijik çörek bilen iki sany balyk berdi.


    “Bar, seresap bol” — diýip, ejesi oňa ündew etdi.


    Oglanjyk uzak ýol sökdi-de, ahyrsoňy Isanyň ders berip oturan ýerine baryp ýetdi. Ol ýerde eýýäm bäş müňden gowurak adam ýygnanypdy. Oglanjyk şeýle bir tolgunýardy welin, hatda iýmitinem ýadyndan çykarypdy.


    Sagatlar geçdi. Adamlaram ýanlary bilen getiren zatlarynyň hemmesini eýýäm iýip gutarypdylar we ýene ajygypdylar.


    
      	—Biz adamlary naharlamaly — diýip, Isa Öz kömekçilerine aýtdy.


      	—Çölde çörek satyn alar ýaly ýer ýok. Biziň pulumyzam ýetjek däl — diýip, olar jogap berdiler.


      	—Bizde olar üçin iýmit bar — diýip, Isa garşy çykdy.


      	—Bu mümkin däl, bizde ýekeje bölegem iýmit ýok — diýip, Onuň kömekçileri garşy çykdylar.

    Iýmiti ellenilmän duran oglanjyk olaryň gürrüňini eşitdi-de, ýanlaryna gelip:


    
      	—Mende bäş çörek bilen iki sany kiçijik balyk bar. Köp-ä däl, ýöne men olaryň hemmesini size bermäge taýýar — diýdi.

    


    Isa ýylgyryp, olary aldy. Soň Ol hemmelere oturmagy buýurdy-da, Gökdäki Atasyna doga etdi. Ondan soň çöregi hem balyklary böleklere böldi. Ol olary näçe köp döwse, olar şonça-da köpeldi.


    Isanyň kömekçileri iýmiti hemmelere paýladylar, iýmit hemmelere ýetdi, hatda birazrak galdam.


    Isanyň bu oglanjyga:


    “Sen özüňde bar bolan zatlaryň hemmesini Maňa berdiň, Hudaý hem, Öz güýji bilen olary hemmelere ýeter ýaly etdi. Sen Hudaýy begendirdiň. Sen beýleki adamlary-da begendirdiň. Sen diňe özüň hakda pikir etmediň. Iýmitleriň galanlaryny öýüňe äkidip bilersiň” — diýen bolmagy mümkin.


    Oglanjygam, belki:


    “Hemme zadyňy Hudaýa bermeklik dogry zatdyr. Men hemmelerden-de şat!” — diýendir.


    Hudaý hemme zady-da edip bilýär, ýöne käwagt Ol siziň Özüne kömek etmegiňizi isleýär. Özüňizde bar bolan zatlaryň hemmesini Oňa beriň. Hudaý size ak pata berip, sizi başgalar üçin ak pata eder.

  


  
    GOWY ÝAKYNYŇ


    Isa siziň Özüni söýmegiňizi we ýakynyňyzy özüňiz ýaly söýmegiňizi isleýär. Luka 10:30–37.


    Bir adam Isadan:


    “Göge düşmek üçin men näme etmeli?” — diýip sorady.


    Isa oňa:


    “Hudaýy bütin ýüregiň bilen söý, ýakynyňy-da, edil özüň ýaly söý” — diýdi.


    “Meniň ýakynym kim?” — diýip, ol adam gyzyklandy.


    Muňa jogap edip, Isa oňa şeýle wakany gürrüň berdi.


    Ysraýylda biri — birini ýigrenýän adamlaryň iki topary bolupdyr. Toparlaryň biriniň ady ýehudylardy, beýlekisiniň ady samarýalylardy.


    Bir gün bir ýehudy adamsyz ýoldan ýöräp, bir şäherden başga bir şähere gidýär. Bu howply ýoldy, şonuň üçin ol ýoldan ýeke gitmeli däldi. Birden bukudan garakçylar çykyp, bu adamyň üstüne hüjüm edip, puluny we geýimlerini alýarlar, özünem ýenjip, ölüm halynda ýola taşlap gidýärler.


    Şu ýoldan ulurak derejeli ýehudylaryň biri geçip gidýär. Ol betbagt adamy görýär, ýöne oňa kömek etmek üçin saklanmaýar-da, ýoluň beýleki gyrasyndan aýlanyp geçip gidýär. Soň ýene bir ýehudy peýda bolýar, ol howlukmaçlyk bilen onuň ýanyndan geçip gidýär. Olaryň ikisem, özleriniň taýpadaşyna kömek etmek islemediler.

    Olardan soň eşege münüp, Samarýadan bolan bir adam geldi. Ol talanylan ýehudyny görüp, oňa nebsi agyrdy, şonuň üçin oňa kömek etmek üçin saklandy. Samarýaly bu betbagt adamyň ýaralaryna zeýtun ýagyny we çakyr çaldy-da daňdy. Soň samarýaly ony eşegine mündürdi, soň olar ýolagçylaryň gije ýatmak üçin düşleýän myhmanhanasyna bardylar. Samarýaly gijesi bilen ýehuda seredip çykdy, ertesi bolsa, oňa gitmek gerekdi. Soň ol myhmanhananyň eýesine: “Ine, saňa pul. Bu adamyň aladasyny et. Men dolanyp gelerin. Eger ýene pul gerek bolsa, men soň saňa ýene bererin” — diýdi.


    Üç adam ýaralanan adamy gördi. Olaryň haýsysy oňa kömek etdi? Kim söýgi hem nebsagyryjylyk görkezdi? Olaryň haýsysy ýakyn adam boldy?


    Ýakynymyz — kim bolsa-da, biziň kömegimiz gerek bolan adam ýakynymyz bolýandyr. Isa biziň hemmelere mährem bolmagymyzy isleýär.

  


  
    GOWY ÇOPAN


    Isa hiç kimiň ölmegini islemeýär. Ýahýa 10:1–21.


    Isa: “Men goýunlarynyň aladasyny edýän çopan ýalydyryn. Meniň yzyma düşýänleriň hemmesi — Meniň goýunlarymdyr. Men olaryň her biriniň adyny bilýändirin. Men Öz goýunlarym üçin janymy berýärin” — diýdi.


    Isa şeýle wakany gürrüň berdi. Bir wagtlar ýüz goýny bolan çopan ýaşapdyr. Ol olaryň hemmesini gowy görüpdir, şol sebäpdenem, hemmesiniň bardygyna göz ýetirmek üçin olary her gün agşam sanapdyr. Bir gün agşam ol olary sanady: togsan ýedi, togsan sekiz, togsan dokuz… Ine, ol biriniň ýokdugyny gördi.


    Çopan goýunlary howpsuz ýerde goýup, ýiten goýny gözlemäge gitdi. Töwerek garaňkydy we howpludy. Töwerekde ýabany haýwanlar aýlanyşyp ýördüler. Çopan gözledi we gözledi. Ol ýan bermän gözledi. Ahyrsoňy, ol goýnuň mäleýän sesini eşitdi. Goýun ýadapdyr we ýiti tikenlere çolaşyp ýaralanypdyr. Goýun kömege çagyrýardy. Çopan ony egnine göterip, öýüne alyp gitdi.


    Dünýäde millionlarça adam ýaşaýar. Gökdäki Atamyz olaryň hemmesini söýýär. Siz Hudaý üçin wajypsyňyz. Ol siziň nirede ýaşaýandygyňyzy bilýär. Ol siziň adyňyzy bilýär. Ol edil siz dünýäde ýeke — täk adam bolup duran ýaly, siziň aladaňyzy edýär.

    Biziň hemmämiz azaşan goýunlardyrys, sebäbi hemmämizem erbet işleri etdik. Biz Hudaýdan daşa gitdik. Hudaý günälerimiz üçin berilýän jezadan halas etmek üçin Öz Ogluny biziň her birimizi gözlemäge goýberdi.


    Siz: “Men juda uzaga gitdim-de, günä batdym. Isa maňa kömek edip bilmeýär” — diýip pikir edýärsiňiz. Bu nädogry! Ony çagyryň, Ol şobada jogap berer.


    Ol siziň üçin janyny beren gowy Çopandyr. Ol sizi halas edýär, göterip, dogry ýoldan alyp gidýär we goraýar. Ol sizi howpsuz bolan ýere, Öz Atasynyň öýüne alyp barýar.

  


  
    ÝITEN OGUL


    Siz her neneň erbet bolsaňyzam, Isa siziň Öz ýanyna dolanyp gelmegiňizi isleýär. Luka 15:11–32.


    Bir gün gaty köp adam Isany diňlemek üçin ýygnanyşdy. Isa iki ogly bolan bir baý adam hakda gürrüň berdi.


    Kiçi ogul göwün açmagy we hezilligi diýseň isledi.


    “Kaka, seniň doganym ikimiz üçin gorap ýören mirasyňdan özümiň paýymy häzir almak isleýärin” — diýip talap edýär.


    Kakasy muňa begenmedi, ýöne ahyrsoňy oňa pul berdi.


    Ogly puly alyp, uzak bir ýurda gitdi. Ogul ol ýerde bar puluny boş şady — horramlyga sowurdy. Onuň puly gutaranda, ýasama dostlary ony taşlap gitdiler. Şondan soň, jul geýnen bu ogul ahyrsoňy iş — doňuz çopany bolma işini — tapýar. Ol şeýle bir açdy welin, hatda bakýan doňuzlaryna-da gözi gidýärdi. Bir gün ol doňuzlarynyň ýanynda otyrka: “Meniň kakamyň öýünde gaty köp iýmit bar. Ol ýerde maňa gerek zatlaryň hemmesi bar. Men kakamyň öýüni terk edip, nähili akmaklyk edipdirin. Men utanýaryn, şeýle-de bolsa, gaýdyp barjak-da: “Kaka, men günä etdim. Men seniň ogluň adyny almaga mynasyp däldirin. Men seniň işçileriň biri bolsam bolýarmy?” — diýjek” — diýip pikir edýär.

    Ogul yzyna dolanmak üçin uzak ýola düşdi we ýolboýy: “Kakam meni öýe salarmyka?” — diýip pikir etdi.


    Kakasy bolsa, geçen wagtyň dowamynda mydama oňa garaşdy we oglunyň gaýdyp gelerine umyt baglady. Ol her gün gapyda durup, ýola seretdi. Şeýdip, günleriň birinde öz oglunyň dolanyp gelýänini gördi.


    Kakasy oglunyň öňünden ylgap çykdy-da, ony bagryna basdy we ogşady.


    “Kaka, men saňa we Hudaýa garşy günä etdim. Men diňe haýyş edýärin…”.


    Emma kakasy ony diňe gatyrak gujaklady.


    “Tizräk… — diýip, kakasy hyzmatkärini çagyrdy. — Meniň ogluma iň gowy zatlary getiriň. Meýlis gurmaga taýýarlanyň. Iýip hezil edeliň. Meniň oglum ölüdi, indi bolsa, ol direldi. Ol ýitipdi, indi bolsa tapyldy. Ol uzakdady, indi bolsa, öýe gaýdyp geldi”.


    Biz Özünden daşlaşanymyzda we gulak asmanymyzda, Hudaý bizi söýmegini dowam etdirýärmi? Hawa, şu wakadaky ata ýaly, Hudaý hem, bizi gujak açyp garşy almak üçin biziň gaýdyp gelerimize garaşýar. Biz gelenimizde bolsa, Ol bizi garşy alyp, her neneň ýagdaý bolanda-da, bizi söýýändigini ýatladýar.

  


  
    KIÇIJIK ADAM


    Siz nirede bolsaňyzam, nähili bolsaňyzam, Isa sizi söýýär. Luka 19:1–10.


    Erihonda Zakkaý atly bir salgyt ýygnaýjy ýaşaýardy. Ol baý adamdy, ýöne onuň dosty ýokdy. Ol adamlardan almalysyndan köp pul alyp, artygyny özüne galdyrýardy. Şu ýalançylygy sebäpli, hiç kim onuň bilen gürleşmek islemeýärdi. Onuň daşky keşbi-de, o diýen bir özüne çekiji däldi. Adamlar onuň gysga boýunyň üstünden gülýärdiler.


    Zakkaý Isa hakda eşitdi. Ol bu ajaýyp, şeýle ajaýyp hem gowy Adam bilen gürleşmegi dünýädäki zatlaryň hemmesinden-de beter isleýärdi. Ýöne ol özi bilen gürleşmäge Isanyň wagtynyň ýokdugyna ynamly bolany üçin munuň ýaly zat bolar öýdüp umyt hem etmeýärdi.


    Bir gün Zakkaý köçedäki adamlaryň biri — birlerine: “Siz eşitdiňizmi? Isa şu ýere gelýär!” — diýen gürrüňlerini eşitdi.


    “Bu meniň mümkinçiligim. Elbetde, men Onuň bilen gürleşip bilmerin, ýöne hiç bolmanda Ony görüb-ä bilerin” — diýip pikir etdi.


    Ýöne mähelle şeýle uludy, Zakkaý bolsa, kiçijikdi, şol sebäpdenem, ol hiç zat görüp bilmeýärdi. Şeýle-de bolsa, ol gol gowşuryp oturmady-da, bir gyra ylgap baryp, agajyň üstüne çykdy. “Gaty gowy, men hemme zady görýärin, meni bolsa, hiç kim görmeýär” — diýip, ol pikir etdi.

    Mähelle tolgundy. Isa Zakkaýyň üstünde oturan agajynyň astynda saklandy-da, ýokary seredip: “Zakkaý, aşak düşüp bilersiň. Bu gün Men seniň öýüňe barjak” — diýdi.


    Zakkaý şeýle bir tolgundy welin, tas ýere ýykylypdy. Isa onuň adyny bilýärdi. Onuň kimdiginem bilýärdi, şeýle-de bolsa, onuň dosty bolmak isledi. Zakkaý bagtyýar boldy! Ol Isany öýüne alyp geldi-de, Onuň şanyna meýlis gurady.


    Isa bilen duşuşyk Zakkaýyň durmuşyny düýpgöter üýtgetdi.


    “Isa, men nädogry hereket etdim — diýip, ol boýun aldy. — Indi men dogruçyl bolup ýaşamak isleýärin. Men garyplara kömek ederin. Men adamlary aldadym, ýöne indi alanymdan hem dört esse köp bererin”.


    “Bu gün bu öýe gutulyş geldi — diýip, Isa jogap berdi. — Adam daşky keşbe seredýär, emma Meniň Atam ýürege seredýär-de, kimiň Öz yzyna düşmek isleýändigini bilýär”.


    Siz nirede bolsaňyzam, nähili bolsaňyzam, Hudaý sizi kabul edýär.

  


  
    ISA BIZIŇ ÜÇIN ÖLDI


    Isa siziň günäleriňiz üçin töleg töledi. Luka 22–23.


    Ýönekeý adamlar Isany gowy gördüler we Onuň yzyna eýerdiler. Bu bolsa, Ony ýigrenýän ýolbaşçylary gaty gaharlandyrdy. Olar Isany öldürme kararyna geldiler. Isa Özüniň Hudaýyň maksadyny berjaý etmelidigine düşünýärdi. Onuň haçda ölmeli wagty gelip ýetdi.


    Isa on iki şägirdi bilen soňky gezek naharlandy. Soň olar çola ýerdäki baga gitdiler. Ol ýerde Isa doga etdi: “Atam, eger mümkin bolsa, Meni bu eýmenç ölümden gutar. Ýöne Men muny etmeli bolsam, onda taýýardyryn. Men Saňa gulak asmak isleýärin”.


    Isany şol ýurduň hökümdary Pilatusyň ýanyna alyp bardylar. Isanyň duşmanlary ol ýerde ummasyz mähelläni ýygnadylar. Pilatus Isa bilen gürleşdi-de, adamlara: “Men Isanyň näme hem bolsa bir zatda aýyplydygyny göremok. Men Ony goýberjek” — diýdi.


    Ýöne mähelle bir agyzdan: “Ony öldüriň! Ony haça çüýläň! Ony öldüriň!” — diýip gygyrdy durdy.


    Pilatus Isany esgerleriň eline berip, Ony haça çüýlemegi buýruk berdi. Isany urdular, üstünden güldüler we ýüzüne tüýkürdiler. Onuň kellesine tikenden täç edip geýdirdiler we Öz haçyny götermäge mejbur etdiler. Olar “Golgota” diýen ýere baryp ýetenlerinde, Isany haça çüýlediler. Haçy ýokary galdyrdylar welin, ondan gan syrygyp akdy.

    Isa doga etdi:


    “Atam, olaryň günälerini öt!”. Soň Ol:


    “Men näme maksat bilen gelen bolsam, şony hem ýerine ýetirdim” — diýdi. Mundan soň Ol öldi.


    Ýöne waka munuň bilen gutarmaýar!


    Isa ölmelidi. Hudaý mukaddes, şonuň üçin Ol günäni ýigrenýär. Günä mydama Onuň ýaradan adamlaryny heläk edýär. Adam bilen How Hudaýa gulak asmanlarynda günä etdiler. Ýöne Hudaý günäkärleri söýmegini dowam etdirýär. Ol olary günäden we ölümden halas etmek isleýär.


    Isa gelmezinden öň Hudaý adamlara günä sebäpli özleri ölmez ýaly, munuň üçin ýörite niýetlenilen mallary sežde edilýän ýere getirip, özleriniň günäleri üçin gurbanlyk bermegi soraýardy. Ýöne bu ýeterlik gurbanlyk däldi. Munuň ýaly gurbanlyklary gaýta — gaýta bermek gerek bolýardy.


    Isa ýere gelende, Ol biziň üçin öldi. Hudaý gutulyşyň köne usulyny ýok edip, täzesini döretdi. Indi gurbanlyk bermek gerek däl. Isa bir gezekde hemme wagtdaky adamlary hemmesi üçin Özüniň ganyny berdi. Ol günäsi üçin jezany çekmeli bolan günäkäriň jezasyny Öz üstüne aldy.


    Muňa we Isanyň edýän aladasyna ynanmak bilen siz Hudaýyň ogullary we gyzlary bolýarsyňyz hem-de ebedi ýaşaýşy alýarsyňyz.

  


  
    ISA DIRI!


    Ol diri, şonuň üçin sizem ebedi ýaşap bilýärsiňiz. Luka 24.


    Ýusup atly bir gowy adam Pilatusyň ýanyna baryp, Isanyň jesedini bermegini haýyş edip soraýar. Ol Onuň jesedini haçdan düşürip, arassa kepene dolaýar. Ol Isanyň jesedini gaýadan kowlüp edilen gabyrda goýýar. Girelge äpet daş bilen ýapylýar. Isanyň duşmanlary bu ýeri goramak üçin esgerleri goýýarlar.


    Isanyň şägirtleri örän gaýgylydylar. Isa indi olaryň ýanynda ýokdy. Olaryň ýürekleri paralanypdy, geljegem garaňky görünýärdi. Olar Isany ýene göreris diýip umyt etmeýärdiler.


    Isanyň ölenine üç gün geçenden soň, sabat güni ir ertir bilen güýçli ýer titremesi bolýar. Perişde gabryň girelgesinde goýlan daşy togalap aýyrdy. Isa hem ol ýerden çykdy! Garawullar gaty erbet gorkup, ýere ýykyldylar, soň hem, bolan zatlary gürrüň bermek üçin gaçyp gitdiler.


    Isanyň jesediniň jaýlanan ýerini görmek üçin birnäçe aýal bardy. Olar gabryň ýanyna gelenlerinde, perişde olara: “Gorkmaň! Siz haça çüýlenilen Isany gözleýärsiňiz. Ol bu ýerde ýok. Ol direldi! Baryň, görüň-de, bu Hoş Habary Onuň yzyna eýerijilere aýdyň!” — diýdi.

    Aýallar derrew dostlarynyň ýanlaryna ylgap geldiler. Heý-de, şeýle zat bolarmy? Birden, olar Isany gördüler! Ol olar bile gürleşdi. Olar Onuň aýaklaryna ýykylyp, Oňa tagzym etdiler. Soň aýallar gören zatlaryny beýlekilere habar bermek üçin yzlaryna gaýtdylar.


    Aýallar: “Isa öli däl! Ol direldi! Biz Ony gördük! Ol diri!” — diýip gürrüň berdiler. Muňa ynananlaryň hemmesi adatdan daşary bagtly boldy. Olar bilýärdiler: eger Isa diri bolsa, olarda-da umyt bar, geljek bar.


    Isa bize: “Eger Men ýaşaýan bolsam, sizem ýaşarsyňyz. Men ölümden direldýän we ýaşaýyş berýän Kişidirin. Maňa ynanýan her bir adam ölse-de ýaşaýandyr” — diýdi.

  


  
    ISA GÖGE DOLANÝAR


    Isa biziň ýüreklerimizde ýaşaýan we özümizi Isany begendirer ýaly edip alyp barmagymyza kömek edýän Mukaddes Ruhuny iberdi. 1 Korintoslylar 15:1–8.


    Isa ölümden direlenden soň, ýerde kyrk gün boldy. Ol direlenden soň, Ony köp gezek gördüler. Bir gün Ony bäş ýüz adam şol bir ýerde gördüler.


    Ýöne Isanyň yzyna eýerijileriň käbirleri Onuň diridigine şübhelendiler. Günleriň birinde Isa şonuň ýaly adamlaryň ýanlaryna baryp:


    “Siz näme üçin şübhelenýärsiňiz? Meniň ellerime we aýaklaryma serediň. Görýärsiňizmi, ellerimde we aýaklarymda Meni haça çüýlänlerinde kakylan çüýleriň yzlary bar. Maňa eliňizi degrip görüň. Bu Men, hawa, Men diri” — diýdi. Olar hem ellerini degrip görüp ynandylar.


    Tomas atly şägirt şol gün olaryň arasynda ýokdy. Dostlary oňa:


    
      	—Biz Isany gördük — diýdiler.


      	—Çüý yzlaryny öz gözlerim bilen görýänçäm we olara elimi degirýänçäm ynanmaýaryn — diýip jogap berdi.

    


    Sekiz günden soň, Isa Tomasa göründi. “Tomas, Meniň ellerimdäki ýara yzlaryna eliňi degrip gör. Şübhelenme, Maňa ynan!” — diýdi


    Tomas munuň, dogrudanam, Isadygyny gördi-de: “Rebbim, Hudaýym!” — diýip gygyrdy.


    Isa oňa: “Tomas, sen Meni göreniň üçin ynandyň, ýöne Meni görmän ynanýanlar nähili bagtly!” — diýdi.

    Isa ölümden direlenine kyrk gün geçenden soň, şäheriň daşyna çykdy. Onuň yzy bilen uly märeke hem geldi. Isa ellerini galdyryp, hemmelere ak pata berdi. “Men Öz Atamyň ýanyna gidýärin. Siz Hoş Habary bütin düýnä aýtmalysyňyz. Soň Men güýç hem şöhrat içinde mukaddes perişdeler bilen gaýdyp gelerin-de, Öz adamlarymy ýanyma ebedilik alyp giderin. Taýýar boluň, Men gaýdyp gelýänçäm ynanyň” — diýenden soň, Isa ýokary göterildi-de, gaýyp bolup gitdi.


    Ol Özüniň yzyna eýerijilere Mukaddes Ruhy goýbermäge söz berdi. Mukaddes Ruh her bir iman eden adamyň ýüregine oňa teselli bermek, oňa nesihat bermek we Hudaýyň göwnünden turýan durmuşda ýaşamaga kömek etmek üçin girmelidi.


    Indi Isa Hudaýyň ýanynda. Ol biziň üçin doga edýär we bizi synlaýar. Wagty gelende bolsa, Isa biziň yzymyzdan ýere gaýdyp geler. Ölen mesihiler gabyrlardan çykarlar. Diri imanlylar Isany garşy almak üçin öňünden çykarlar. Biz göge barýarys, Hudaýyň maksady amala aşýar. Bu nähili ajaýyp gün bolar!

  


  
    WAJYP SAÝLAW


    Isa siziň Öz çagalary hem dostlary bolmagyňyzy isleýär. Markus 10:13–16.


    Dünýä ýaradylmazyndan öň, Hudaý sizi söýýäni üçin Öz ýanyna çagyrdy. Hudaý siziň Öz çagalary bolmagyňyzy isleýär. Ol siziň üçin gögi ýaratdy. Ýöne size: “Meni içeri goýber!” — diýmek ýeterlik däldir.


    Siz birnäçe şertleri ýerine ýetirmelisiňiz.


    Siz Hudaýyň barlygyna ynanmalysyňyz.


    Siz Hudaýa bil baglamalysyňyz, Hudaýyň hakykaty aýdýanyna ynanmalysyňyz. Siz Hudaýyň aýdýanlaryna ynanýarsyňyzmy?


    Siz eden günäleriňize toba etmelisiňiz we ahyrynda olardan ýüz öwürmelisiňiz. Öz günäleriňiz hakda Hudaýa gürrüň beriň. Eger siz toba edip, günäleriňiz hakda Oňa gürrüň berseňiz, Hudaý günäleriňizi bagyşlar. Siz günä edeniňize ökünýärsiňizmi?


    Siz Isa iman etmelisiňiz. Onuň aladaňyzy etjegine ynanyň we biynjalyk bolmaň. Ol sizi söýýär. Ol sizi kabul edýär. Ol wadasyny ýerine ýetirýär.


    Isa Öz ganyny sowgat edip, Hudaýa berende gögi biziň üçin açyk etdi. Sizde saýlaw bar. Siz Isanyň özüňize teklip edýän sowgadyny kabul edibem ýa-da ondan ýüz öwrübem bilersiňiz.

    Haýyş edýäris, şol sowgady alyň! Siz muňa ökünmersiňiz. Siz Hudaýyň maşgalasyna girýärsiňiz. Siz öleniňizden soň göge barýarsyňyz. Siz şeýtana we onuň yzyna eýerijilere niýetlenen ýere düşmersiňiz. Ýüregiňizi açyň-da, Isany ol ýere goýberiň.


    Siz Hudaýa öz sözleriňiz bilen doga edip bilersiňiz. Ol siziň ýüregiňizde nämäniň bardygyny bilýär. Eger isleseňiz, şunuň ýaly doga edip bilersiňiz:


    “Hudaýym, Seniň bardygyňy we meni söýýändigiňi bilýärin. Men Seniň çagaň bolmak isleýärin. Men günäkär. Men… (siz ýadyňyza düşen günäleriňiziň hemmesini Hudaýa gürrüň berip bilersiňiz) etdim. Men özümiň Saňa gulak asmandygyma we başga adamlara zelel ýetirenime gynanýaryn. Haýyş edýärin, meni bagyşla! Men ýüregimi açdym we haýyş edýärin: oňa edil şu wagt gir! Seniň özümi kabul etjekdigiňe ynanýaryn. Seniň özümi günäden arassalajakdygyňa ynanýaryn. Atam, sag bol! Maňa Seniň üçin ýaşamaga we Sen hakda köpräk bilmäge kömek et. Meniň muny Senden haýyş edýändigimiň sebäbi, Isa meniň üçin Öz ganyny dökdi. Omyn”.

  


  
    BAŞGALARA GÜRRÜŇ BERIŇ


    Isa Özi barada bilýän zatlaryňyzy başgalara-da gürrüň bermegiňizi isleýär. Luka 5:1–11.


    Indi siz Hudaýyň çagasy. Birwagtlar siz Onuň çagasy däldiňiz. Siz Oňa garşy göreşipdiňiz. Siziň pikirleriňiz hem işleriňiz erbetdi. Ýöne Isa Özüniň haçdaky ölüminiň üsti bilen sizi Hudaýyň ýanyna alyp bardy. Indi sizde ebedi ýaşaýyş bar. Siziň başgalar bilen paýlaşyp biljek Hoş Habaryňyz şeýledir.


    Güneşli günleriň birinde Isa adamlar bilen gürleşip, kenarda ýördi. Mähelle gitdigiçe köpeldi. Şonuň üçin Isa Petrusyň gaýygyna münüp, birneme aňyrrak ýüzmegi haýyş etdi. Isa gaýykda duran ýerinden adamlara gürrüň berdi.


    Isa gürrüňini gutarandan soň, Ol Petrusdan çuň ýere ýüzmegi haýyş etdi. “Indi bolsa, Petrus, toruňy taşla, balyk tutaly”.


    Petrus Oňa: “Biz uzak gije balyk tutjak bolduk, ýöne hiç zat tutup bilmedik. Meniň pikirimçe, bu ýerde balyk ýok, ýöne men Seniň aýdyşyň ýaly ederin” — diýdi.

    Şondan soň, diýseň geň zat boldy! Tora şeýle bir balyk köp düşdi welin, tasdanam, gaýyk gark bolupdy! Petrus beýlekileri kömege çagyrmaly boldy. Olara Andreas, Ýakup hem Ýahýa kömek etdiler. Isa: “Meniň yzyma düşüň. Indi Men siziň adam tutýan balykçylar bolmagyňyzy isleýärin” — diýdi. Isa olary Özüniň kömekçileri etmek isleýändigini görkezdi. Ol olaryň köp adamlara Hudaýyň söýgüsi hakdaky Hoş Habaryny gürrüň bermeklerini isleýändigini göz öňünde tutdy.


    Isa siziň Özüne kömek etmegiňizi isleýär. Siz Ol hakda dostlaryňyz, garyndaşlaryňyz, goňşularyňyz bilen gürrüň edip bilersiňiz. Siz ýakynda ýa-da uzakda Hoş Habary ýaýradyp bilersiňiz. Sizden eşitmek bilen hakykaty bilen adamlaram, göge baryp bilerler. Isa siziň özüňiz bilen göge gitmäge adamlary çagyrmagyňyzy isleýär.


    Isa: “Bütin dünýä gidiň-de, her bir adama Hoş Habary wagyz ediň. Meniň özüňize öwreden zatlarymyň hemmesini olara öwrediň. Men bolsa, asyrlaryň ahyryna çenli siziň bilen bolaryn” — diýdi.


    Siz başgalara Isa we Hudaýyň gowy maksady hakda gürrüň berjekmi? Siz başgalara Hudaýyň özüňiz üçin eden zatlaryny gürrüň berjekmi?

  


  
    SÖZLÜK


    But — tagzym etme obýekti, hudaý.


    Çopan — goýunlaryň aladasyny edýän adam.


    Çörekçe — bişirilen çörek önümi.


    Çüý — nämedir bir zady berkitmek üçin ulanylýan inçe we tegelek metal predmeti.


    Düşelge — wagtlaýyn ýaşalýan ýer.


    Egoist — diňe öz aladasyny edýän adam.


    Eşek — ata meňzeşräk bolan uzyn gulakly jandar.


    Älemgoşar — asmanda ýagyşdan ýa-da dumandan soň gün çykanda, görünýän ýedi reňkli ýarym togalak ýalkym.


    Garakçy — haýbat atyp ýa-da güýç ulanyp, başgalary talaýan adam.


    Goýun — ýüň hem et almak üçin saklanylýan öý haýwany.


    Gök gümmürdisi — ýyldyrym çakanda eşidilýän ses.


    Guzy — ýaş guzujyk, goýnuň çagasy.


    Gylyç — uzyn hem ýiti sowuk ýarag.


    Hormat — hormatly garaýyş we onuň görkezilmegi.


    Perişde — 1. Hudaýyň habarçysy. 2. Adaty bolmadyk gowy ýa-da erbet zat.


    Syryk — uzyn inçe agaçdan edilen taýak, ol köplenç tegelek bolýar.


    Tor — köplenç balyk we guşlary tutmak üçin ulanylýan sapakdan örülen zat.


    Týorn agajyndan edilen zat — örän berk hem tikenli agajyň şahalaryndan edilen zat.

